ไฟแนนซ์ทูเดย์
โดย...ช.ชดา
15 ก.พ. 2559

โดย...ช.ชดา
...แค่ไม่ค่อยออกสื่อ แต่ซูเปอร์มด “ปกรณ์ พรรธนะแพทย์” รองกรรมการผู้จัดการอาวุโส ธนาคารกสิกรไทย ยังไม่ได้หายไปไหน ล่าสุด จับแม่บ้านมีหนวด ซุป’ตาร์ชื่อดังบนโลกออนไลน์ ที่มักจะทำอะไรกิ๊บเก๋ให้สาวกโซเชียลได้ฮือฮา มาร่วมโปรโมทแอพ K-Mobile Banking PLUS
อันว่าโครงการนี้ ลูกค้าร่วมสนุกได้ง่ายๆ แบงก์กสิกรไทยเชิญแม่บ้านมีหนวดมาชวนแฟนคลับและผองเพื่อนดาวน์โหลดแอพ K-Mobile Banking PLUS แถมมีลุ้นไปเที่ยวญี่ปุ่นฟรีอีกด้วย สนใจลองไปร่วมสนุก 
...เลิกเป็นนายแบงก์ ไม่ทำงานประจำ หันมาเป็นมือปืนรับจ้าง แต่ ปพนธ์ มังคละธนะกุล เจ้าของบริษัท ล้มยักษ์ ผู้ตั้งอกตั้งใจจะเป็นผู้ช่วยยกระดับเอสเอ็มอีไทย กลับมีงานล้นมือ ล่าสุดรับเป็นที่ปรึกษาผลิตภัณฑ์ให้ธนาคารเกียรตินาคิน ออกสินเชื่อ เคเค เอสเอ็มอี รถคูณสาม ให้เอสเอ็มอีนำเอารถยนต์มาเปลี่ยนเป็นเงินไปใช้เพื่อเสริมสภาพคล่อง
สินเชื่อนี้ลูกค้าสามารถนำรถยนต์มาเป็นหลักทรัพย์ค้ำประกันสินเชื่อได้ วงเงินกู้สูงสุด 3 เท่าของมูลค่ารถ เริ่ม 4 แสน-5 ล้านบาท ขอสินเชื่อได้สูงสุด 3 คัน/ราย ดอกเบี้ย 14-15% ผ่อนชำระ 24-60 เดือน
...ปีนี้ ดร.แซม “สุภัค ศิวะรักษ์” ประธานเจ้าหน้าที่บริหาร ธนาคารซีไอเอ็มบี ไทย จะแซยิด และครบวาระรอบ 2 ในตำแหน่งซีอีโอแบงก์ต่างชาติแห่งนี้ ยังไม่รู้ว่าซีไอเอ็มบีจะยังใช้บริการ ดร.แซม หรือเปล่า แต่เจ้าตัวเริ่มอิ่มตัวกับงานประจำแล้ว
...พ่อหนุ่มอั๋น “ทรงพล ชีวะปัญญาโรจน์” รองกรรมการผู้จัดการ ธนาคารกรุงไทย แจกการ์ดสละโสดแล้วกับเจ้าสาวไซส์มินิ วันที่ 19 มี.ค.นี้ พี่ๆ น้องๆ ดีใจหลายๆ ค่า
...ขอแสดงความเสียใจกับ ไพบูลย์ กิตติศรีกังวาน รองผู้ว่าการบริหารแบงก์ชาติ ที่สูญเสียมารดา เช็งง้อ แซ่จิว อายุ 95 ปี ตั้งศพสวดพระอภิธรรม ณ ศาลาสีห์โสภณ (ศาลา 14) วัดเทพศิรินทราวาส วันที่ 15 ก.พ.นี้ จะทำพิธีกงเต๊ก และวันที่ 16 ก.พ. เคลื่อนศพไปสุสาน จ.สระบุรี